《清渭八景·桐畈犁耕》
宋代·何子举

村北村南布谷声，豳风歌罢足关情。
携朋日向东园酌，佩犊时从谷口耕。
花雨一犁春信早，稼云万顷岁功成。
君王正此招贤用，胡不当初显姓名。

作者简介：何子举（？～一二六六），字师尹，号宽居，婺州（今浙江金华）人。理宗淳祐七年（一二四七）进士。仕至枢密院都承旨，出知赣州。度宗咸淳二年卒，谥文直。事见《鲁斋集》卷一二《跋宽居帖》、清康熙《金华府志》卷一八。今录诗九首。